**Rădăcina care ne leagă**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ai intrat cu amiezile

și toamnele

căutai un loc să le ascunzi

ca și cum ți-ar fi fost frică

să nu le tulbur sensurile

cu un cuvânt rostit sau doar răsărit

în nopțile când le puteam ușor distinge

în lăcomia brațelor și ochilor

eram pământul în care

îți semanai eternitatea

fără să văd

cenușa arcuită sub tâmplă

purtai cu tine cheia

iubirilor rătăcite

să-ți rezemi diminețile îmblânzite

de sănii și pântecul meu de femeie

orgolioasa ta masculinitate

gelos pe oglinda

și ușa care nu se voia deschisă

foamei tale de certitudini

în țesăturile cotidianului

amplificai bănuielile

în absența ta

rămâneam să vânez vulturi în Tibet

să explorez fiorduri înghețate

imaginea constantă a ochilor

când mă pândeai trădat de oglindă

înainte ca buzele tale

să inventeze același picant ritual

pentru o zi sau pentru un amurg

binecuvântând rădăcina care ne leagă.